
Parlamentul României

Camera Deputaţilor                                                   
	Comisia pentru apărare, ordine

publică şi siguranţă naţională

Nr. 32/298/2012

	                                                       Bucureşti, 20.11.2012
                                                                PL x 443/2012



RAPORT 
asupra proiectului de Lege privind instituirea unor măsuri speciale pentru protecţia obiectivelor militare care fac parte din Sistemul de apărare împotriva rachetelor balistice
1. În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere în fond, în procedură obişnuită, cu proiectul de Lege privind instituirea unor măsuri speciale pentru protecţia obiectivelor militare care fac parte din Sistemul de apărare împotriva rachetelor balistice, trimis cu adresa nr. PL x 443 din 30 octombrie 2012 şi înregistrat cu nr. 32/298 din 31.10.2012.






Consiliul Legislativ, cu nr. 812/16.10.2012, a avizat favorabil, cu observaţii şi propuneri iniţiativa legislativă.


Consiliul Suprem de Apărare a Ţării,  prin hotărârea nr. 75 din 28 septembrie 2012 a avizat favorabil acest proiect de lege. 

1. Proiectul de lege are ca obiect de reglementare transpunerea obligaţiei asumate prin Acordul între România şi Statele Unite ale Americii privind amplasarea sistemului de apărare împotriva rachetelor balistice al Statelor Unite în România, prin care statul român se obliga să instaureze o zonă cu regim de protecţie specială în jurul baze militare de la Deveselu.
2. Proiectul de lege face parte din categoria legilor organice, potrivit prevederilor art. 118 alin. (2) din Constituţia României, republicată.

La şedinţa Comisiei din data de 13 noiembrie 2011 au fost prezenţi 13 deputaţi din totalul de 23 membri ai acesteia.
3. Potrivit prevederilor art. 75 alin. (1) din Constituţia României, republicată, şi ale art. 92 alin. (8) pct.2 din Regulamentul Camerei Deputaţilor, republicat, Camera Deputaţilor este Prima Cameră sesizată .


În urma dezbaterilor, cu unanimitate de voturi pentru, Comisia propune Plenului Camerei Deputaţilor adoptarea acestui proiect de Lege, cu următoarele amendamente: 
I. Amendamente  admise
	Nr.

crt.
	Text proiect de lege 
	Text propus de comisie

(autorul amendamentelor)
	Motivarea amendamentelor

propuse

	1. 
	Titlul legii

Lege privind instituirea unor măsuri speciale

pentru protecţia obiectivelor militare care fac parte din

Sistemul de apărare împotriva rachetelor balistice
	Nemodificat
	

	2. 
	Art. 1. - În scopul desfăşurării în bune condiţii a activităţilor care privesc asigurarea securităţii naţionale individuale şi colective se instituie măsuri speciale în zonele cu regim de protecţie specială a obiectivelor militare care fac parte din Sistemul de apărare împotriva rachetelor balistice.
	Nemodificat
	

	3. 
	Art. 2. În sensul prezentei legi, termenii şi expresiile de mai jos au următoarea semnificaţie:

a) obiectiv militar care face parte din Sistemul de apărare împotriva rachetelor balistice, denumit în continuare „obiectiv special” – obiectiv militar în care sunt amplasaţi interceptori non-nucleari precum şi componente necesare pentru operarea acestor interceptori, cum ar fi, dar fără a se limita la acestea, sisteme de lansare, comandă, radar şi de comunicaţii, infrastructura de utilităţi, securitate, depozitare şi distribuire a combustibilului, precum şi echipamente şi infrastructura aferente misiunii şi sprijinirii misiunii de apărare împotriva unui atac cu rachete balistice. Localizarea geografică a acestor obiective speciale este prevăzută în tratatele internaţionale în domeniul apărării antirachetă la care România este parte;

b) punct de referinţă – un punct situat în interiorul obiectivului special, a cărui poziţie este marcată la teren şi este determinată prin metode topografice, de la care se calculează parametrii corespunzători aplicării măsurilor speciale prevăzute de prezenta lege. Coordonatele poziţiei punctului de referinţă sunt determinate în conformitate cu obligaţiile asumate de România prin tratate internaţionale în domeniul apărării antirachetă şi sunt stabilite prin ordin al ministrului apărării naţionale, publicat în Monitorul Oficial al României, Partea I;

c) zonă cu regim de protecţie specială – zona instituită în vederea îndeplinirii obligaţiilor asumate de România prin tratate internaţionale în care desfăşurarea anumitor activităţi este interzisă sau limitată, reprezentată de un cerc cu o rază de 35000 metri de la punctul de referinţă;

d) emiţător radio – echipament sau parte componentă relevantă a acestuia, capabil să comunice prin intermediul emisiei undelor radio, care utilizează spectrul alocat radiocomunicaţiilor terestre/spaţiale şi pentru operarea căruia este necesară obţinerea unei licenţe de utilizare a frecvenţelor radio. 
	Nemodificat
	

	4. 
	Art. 3. Pe durata existenţei obiectivelor speciale, în zonele cu regim de protecţie specială se interzice: 

a) amplasarea de turbine eoliene pe o rază de până la 4000 metri de la punctul de referinţă;

b) amplasarea, pe o rază de până la 35000 metri de la punctul de referinţă, de construcţii care depăşesc regimul de înălţime definit de punctele situate pe generatoarea unui con cu vârful în jos, vârful fiind situat la o înălţime de 15,24 metri deasupra punctului de referinţă, prelungită în sus cu o înclinaţie de un grad faţă de orizontala locului, în conformitate cu ilustrarea grafică  prevăzută în anexa care face parte integrantă din prezenta lege; unităţile administrativ-teritoriale pe teritoriul cărora se aplică  aceste restricţii, precum şi parametrii exacţi ai regimului maxim de înălţime permis pentru construcţii în fiecare unitate administrativ-teritorială, sunt stabilite prin ordin comun al ministrului apărării naţionale, ministrului dezvoltării regionale şi turismului şi ministrului administraţiei şi internelor publicat în Monitorul Oficial al României, Partea I;

c) utilizarea dispozitivelor acţionate electric destinate iniţierii materialelor explozive pe o rază  de până la 1200 metri de la punctul de referinţă;

d)  instalarea emiţătoarelor radio, pe o rază de până la 1200 metri de la punctul de referinţă;

e) operarea emiţătoarelor radio care produc un câmp radioelectric cu o intensitate  mai mare de 3 V/m în punctul de referinţă;

f)  incendierea miriştilor şi vegetaţiei uscate, pe o rază de până la 4000 metri de la punctul de referinţă;

g)  activităţile de vânătoare, pe o rază de până la 4000 metri de la punctul de referinţă.
	Nemodificat
	

	5. 
	Art. 4. - (1) În zonele cu regim de protecţie specială este obligatorie obţinerea avizului conform al Ministerului Apărării Naţionale, prin Statul Major General, anterior oricăror altor avize/acorduri solicitate prin certificatul de urbanism, în vederea:

aprobării, modificării sau actualizării documentaţiilor de amenajare a teritoriului şi de urbanism pentru terenurile situate până la 35000 metri de la punctul de referinţă;

autorizării executării lucrărilor de construcţii pe amplasamente situate până la 4000 metri de la punctul de referinţă;

autorizării executării lucrărilor de construcţii pentru montarea turbinelor eoliene pe amplasamente situate la distanţe până la 35000 metri de la punctul de referinţă;

autorizării instalării de emiţătoare radio până la o distanţă de 35000 metri de la punctul de referinţă. 

(2) Avizul conform prevăzut la alin. (1) se emite în termen de 30 de zile de la data înregistrării cererii şi documentaţiei aferente la Statul Major General. În situaţia în care sunt necesare activităţi de analiză sau evaluare cu grad ridicat de complexitate, termenul de emitere a avizului se poate prelungi cu 15 zile.
	Art. 4. - (1) Nemodificat
(2) Avizul conform prevăzut la alin. (1) se emite în termen de 30 de zile de la data înregistrării cererii şi documentaţiei aferente la Statul Major General. În situaţia în care sunt necesare activităţi de analiză sau evaluare cu grad ridicat de complexitate, termenul de emitere a avizului conform se poate prelungi cu 15 zile.
(Autor: Comisia)
	Pentru rigurozitate şi pentru a nu exista confuzia cu celelalte avize solicitate prin certificatul de urbanism

	6. 
	Art. 5. - (1) Consiliile judeţene ale căror teritorii administrative intră sub incidenţa prevederilor prezentei legi au obligaţia:

de a prelua în documentaţiile de amenajare a teritoriului judeţean interdicţiile şi limitările necesare protecţiei obiectivelor speciale;

de a asigura preluarea în planurile urbanistice generale şi în regulamentele aferente ale unităţilor administrativ-teritoriale ale căror teritorii se află în zona cu regim de protecţie specială, a interdicţiilor şi limitărilor necesare protecţiei obiectivelor speciale. 

(2) În scopul îndeplinirii obligaţiilor prevăzute la alin. (1) consiliul judeţean solicită, în termen de 15 zile de la data intrării în vigoare a prezentei legi, unităţilor administrativ-teritoriale ale căror teritorii se află în zona cu regim de protecţie specială transmiterea planurilor urbanistice generale şi regulamentelor de urbanism aferente acestora, avizate şi aprobate potrivit legii, precum şi a tuturor informaţiilor pe care le consideră necesare. Unităţile administrativ-teritoriale au obligaţia de a răspunde acestei solicitări în termen de cel mult 15 zile.

(3) Autorităţile administraţiei publice locale ale comunelor, oraşelor şi municipiilor ale căror teritorii administrative se află în zona cu regim de protecţie specială au obligaţia preluării în planurile urbanistice generale şi în regulamentele aferente acestora a interdicţiilor şi limitărilor necesare protecţiei obiectivelor speciale.
	Nemodificat
	

	7. 
	Art. 6. În vederea avizării instalării de noi emiţătoare radio, pentru asigurarea respectării obligaţiilor asumate de România prin tratatele internaţionale, structurile de administrare şi cele de gestionare a spectrului radio pun la dispoziţia Statului Major General, în termen de 15 zile de la data solicitării, informaţii privind emiţătoarele radio instalate în zona cu regim de protecţie specială. 
	Art. 6. În vederea avizării instalării de noi emiţătoare radio, pentru asigurarea respectării obligaţiilor asumate de România prin tratatele internaţionale, structurile de administrare şi cele de gestionare a frecvenţelor radio pun la dispoziţia Statului Major General, în termen de 15 zile de la data solicitării, informaţii privind emiţătoarele radio instalate în zona cu regim de protecţie specială.
(Autor: Comisia)
	Pentru concordanţă cu definiţiile de la art. 2

	8. 
	Art. 7. - (1) Certificatele de urbanism, autorizaţiile de construire şi documentaţiile tehnice ale obiectivelor de investiţii aferente obiectivelor speciale nu se supun procedurii de informare şi consultare publică prevăzute de lege şi nu au caracter public.          

 (2) Pentru obiectivele de investiţii aferente obiectivelor speciale autoritatea publică centrală pentru apărare naţională împreună cu autoritatea publică centrală pentru protecţia mediului stabilesc, printr-o analiză de la caz la caz, situaţiile în care este necesară evaluarea impactului asupra mediului, evaluarea adecvată şi informaţiile care pot fi puse la dispoziţia publicului.

(3) Pentru realizarea obiectivelor de investiţii aferente obiectivelor speciale nu este necesară obţinerea acordului vecinilor, cu condiţia ca documentaţia tehnică pentru autorizare să conţină în mod obligatoriu toate măsurile de punere în siguranţă a construcţiilor învecinate existente, stabilite în baza unui raport de expertiză tehnică întocmit în condiţiile legii, prin grija investitorului/ beneficiarului obiectivului de investiţii supus autorizării, după caz.
	Nemodificat
	

	9. 
	Art. 8. Pentru punerea în aplicare a obligaţiilor asumate de România prin tratate internaţionale în domeniul apărării antirachetă, Ministerul Apărării Naţionale este abilitat să încheie înţelegeri tehnice cu partenerii străini, cu respectarea limitelor prevăzute de prevederile prezentei legi.
	Nemodificat
	

	10. 
	Art. 9 – (1) Proprietarii imobilelor şi titularii activităţilor afectaţi de instituirea zonei cu regim de protecţie specială prevăzute la art. 1, precum şi cei care au obţinut autorizaţie de construire sau funcţionare, înainte de data  intrării în vigoare a prezentei legi, vor fi despăgubiţi în mod just şi prealabil pentru prejudiciile cauzate. 

(2) Cuantumul despăgubirii se stabileşte prin acordul părţilor sau, în cazul în care părţile nu se înţeleg, prin hotărâre judecătorească. 

(3) Cererile adresate autorităţilor şi instituţiilor publice, precum şi acţiunile în justiţie având ca obiect obţinerea de despăgubiri în temeiul prezentei legi, cu excepţia litigiilor dintre moştenitori sau dintre proprietar, moştenitori şi o terţă persoană, sunt scutite de taxe de orice fel. 

(4) Plata despăgubirilor prevăzute la alin. (1) se asigură de la bugetul de stat, prin bugetele instituţiilor publice implicate sau de la bugetul local, după caz.

(5) Normele metodologice privind despăgubirile prevăzute de prezentul articol se elaborează în termen de 90 de zile de la data intrării în vigoare a prezentei legi şi se aprobă prin hotărâre a Guvernului. 

	Art. 9 – (1) Nemodificat
(2) Nemodificat

(3) Nemodificat

(4) Plata despăgubirilor prevăzute la alin. (1) se asigură de la bugetul de stat, prin bugetele instituţiilor publice implicate sau de la bugetul local al localităţilor ale căror teritorii administrative se află în zonele cu regim de protecţie specială, după caz.
(5) Nemodificat
	Pentru explicitarea situaţiei. 


	Preşedinte, 



	Costică CANACHEU



Şef serviciu, Daria Cotoc

Parlamentul României

Camera Deputaţilor 
	Comisia pentru apărare, ordine

publică şi siguranţă naţională

Nr.32/298/2012

	                                                       Bucureşti, 20.11.2012
                                                                PL. x. 443/2012



Către,
BIROUL PERMANENT AL 

CAMEREI DEPUTAŢILOR



Vă înaintăm, alăturat, RAPORTUL asupra proiectului de Lege privind instituirea unor măsuri speciale pentru protecţia obiectivelor militare care fac parte din Sistemul de apărare împotriva rachetelor balistice.
În raport cu obiectul şi conţinutul său, proiectul de lege face parte din categoria legilor organice. 
Preşedinte, 

Costică CANACHEU

